Hvis ikke man i forvejen synes, at det er varmt om natten, så kan den kommende nat meget vel blive en tand for varm for selv de mest hårdføre. Efter en varm mandag med temperaturer, der kan nå 30-31 graders varme som det højeste, falder temperaturen kun langsomt i aftentimerne, mens varm luft fortsat strømmer op over Danmark fra sydøst. Derudover kan skyer over dele af landet holde på varmen, og kombinationen af varm blæst og skyer kan holde temperaturen oppe på mellem 21 og 23 grader, hvor det bliver varmest. Rekorden fra 1997 vakler Den varmeste nat, der er målt i den danske vejrhistorie - som på landsplan går tilbage til 1874 - fandt sted natten til den 26. august 1997, hvor den daværende vejrstation på Christiansø øst for Bornholm ikke målte under 23,0 grader som laveste temperatur. Rekordtropenatten fandt sted i den varmeste måned nogensinde i Danmark - august 1997 - hvor middeltemperaturen endte på 20,4 grader. Det blev desuden også den varmeste sommer i dansk vejrhistorie. Den første tropenatsrekord, der blev sat i Danmark, fandt sted så tidligt som natten til den 21. juni 1917 i Sandvig på Bornholm, hvor temperaturen ikke kom under 22,4 graders varme. I dagene omkring tropenatten strømmede glohed luft op over den sydøstlige del af landet med temperaturer op til 34,4 grader. Desuden blev natten til den 18. juni 1917 en af de tidligste tropenætter herhjemme nogensinde, da Sandvig mønstrede en nattemperatur på 20,5 grader. Der skulle gå 58 år, før den rekord blev slået. I forbindelse med den historiske hedebølge i august 1975 blev der ved Bovbjerg Fyr i Vestjylland målt 22,8 grader som laveste temperatur den 10. august. Den følgende dag blev den varmeste i dansk vejrhistorie med 36,4 grader i Holstebro. Den natterekord blev tangeret den 29. juli 1994 i København under den nærmest tropiske juli. Også natten til onsdag kan give temperaturer på 23 grader. TV 2 VEJRET følger naturligvis temperaturudviklingen.
Natten til tirsdag kan blive den varmeste, der er målt i Danmark i 144 år.